Ballito-ma kry mediese behandelingDie landdroshof in KwaDukuza. (Foto: Tania Heyns/Maroela Media) Die ma van Ballito aan die KwaZulu-Natalse Noordkus wat van die moord op haar vierjarige dogtertjie aangekla word, sal weer in September in die hof verskyn. Tot dán bly Madelein Ackerman in aanhouding. Sy word in dié stadium in die hospitaalvleuel van die Westville-gevangenis in Durban aangehou sodat sy mediese behandeling kan ontvang, het die staatsaanklaer Paul Nel Donderdag aan Maroela Media gesê. Die 45-jarige ma het vanoggend weer in die landdroshof in KwaDukuza op aanklag van moord verskyn. Die verdediging het egter nie tydens die verskyning aangedui waarvoor hul kliënt mediese behandeling ontvang nie. Die saak is nou tot 8 September uitgestel vir verdere ondersoek. Die verdediging het tydens ’n vorige verskyning aangedui dat daar wel pleitonderhandelinge plaasvind. Ackerman is op 26 April vanjaar in hegtenis geneem nadat sy na bewering haar kleuter in ’n emmer vol water by haar huis in ’n gegoede woonbuurt op Ballito verdrink het. “Die ma het aan polisielede vertel dat haar kind moeilik was en haar gepla het, daarom het sy besluit om die kind in ’n emmer vol water te verdrink totdat sy ophou beweeg het,” het die polisie kort ná die moord gesê. Albei die dogtertjie se hande was glo met kleefband vasgebind. Sy is op die toneel dood verklaar.